賦陳季張北軒杏花得酒字
作者：黄庭堅
朝代：宋

paragraphs: 青春不揀勢薄厚，春到人家盡花柳。
杏園主人殊未來，豈謂一枝先入手。
天晴日暖籠紫煙，鏡裏紅粧猶带酒。
江梅已盡桃李遲，此時此花即吾友。
欄邊漸滿枝上空，歎息躊躇爲之久。
榮衰何異人一生，少壯蹔時成老醜。
狂癡未解惜光陰，不飲十人常八九。
豈如大醉升糟邱，太古乾坤隨處有。
更當種子如董仙，摶米誰能問升斗。